SCN ตั้งเป้ารายได้ธุรกิจรถมินิบัสปีละ 220 ลบ. ปักธงชิงส่วนแบ่งตลาด 5%
SCN ตั้งเป้ารายได้ธุรกิจรถมินิบัสปีละ 220 ลบ. ปักธงชิงส่วนแบ่งตลาด 5%
SCN ตั้งเป้ารายได้ธุรกิจรถมินิบัสปีละ 220 ลบ. ปักธงชิงส่วนแบ่งตลาด 5%
1 พ.ย. 2562

นายฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า บริษัทเปิดตัวบริษัทลูก ภายใต้บริษัท แพนเทอรา มอเตอร์ส จำกัด ด้วยมูลค่าการลงทุน 50 ล้านบาท เพื่อรองรับธุรกิจยานยนต์แบบครบวงจรที่ครอบคลุมทั้งในส่วนของการออกแบบ ผลิต ประกอบ ติดตั้ง ขาย ให้เช่า และซ่อมบำรุงรถโดยสารขนาดย่อมถึงขนาดใหญ่ ซึ่งล่าสุดได้ต่อยอดสู่รถมินิบัส ซึ่งได้ตั้งเป้าหมายยอดขายรถมินิบัส 140 คัน/ปี หรือมีรายได้ราว 220 ล้านบาท/ปี คิดเป็นส่วนแบ่งการตลาดที่ 5%
ทั้งนี้ การดำเนินการดังกล่าวมุ่งตอบสนองนโยบายของภาครัฐที่ต้องการยกระดับมาตรฐานความปลอดภัยของการเดินทางในรถโดยสารสาธารณะ ที่มีการส่งเสริมให้เปลี่ยนมาใช้รถโดยสารขนาดเล็ก หรือ รถแบบมินิบัส ทดแทนการใช้รถตู้โดยสารประจำทางที่มีอายุการใช้งานเกิน 10 ปีขึ้นไป ซึ่งมีสภาพเก่า เครื่องยนต์และอุปกรณ์ชำรุด ที่มีจำนวนถึง 27,899 คัน จากจำนวนรถตู้โดยสารที่จดทะเบียนแล้วในประเทศไทย มีจำนวนทั้งสิ้น 55,534 คัน
โดยจากสถิติการเกิดอุบัติเหตุที่เกี่ยวข้องกับรถโดยสารสาธารณะ พบว่า ในช่วงปี 59-61 เกิดอุบัติเหตุมากกว่า 500 ครั้ง และเสียชีวิตมากกว่า 300 ราย โดยสาเหตุมาจากความประมาทของผู้ขับขี่ และสภาพของรถตู้โดยสารที่ไม่เหมาะกับการบรรทุกผู้โดยสาร
ดังนั้น บริษัท แพนเทอรา มอเตอร์ส จำกัด ได้เล็งเห็นถึงโอกาสในการต่อยอดธุรกิจยานยนต์ในหมวดรถโดยสารธารณะ และตระหนักถึงความปลอดภัยของผู้โดยสารที่ใช้บริการรถโดยสารสาธารณะ จึงได้ศึกษาและทำวิจัยเกี่ยวกับความเหมาะสม เพื่อลดอุบัติเหตุของสังคมที่เกิดจากการใช้บริการรถตู้โดยสารที่ไม่ได้ประสิทธิภาพ โดยได้พัฒนารถมินิบัสที่มีความแข็งแรง ทนทาน ที่เน้นความปลอดภัยของผู้โดยสาร เหมาะสมกับการขนส่งอย่างแท้จริง
“รถเราได้เป็นผู้ชนะการประมูลจาก ขสมก. แม้ว่าเราจะถูกพูดถึงในทางที่ดี หรือไม่ดีบ้าง แต่เราก็มีการพัฒนาอย่างใกล้ชิดแล้ว และมีประสิทธิภาพที่ได้รับการยอมรับ ส่งผลให้เรามีราคาที่สามารถแข่งขันได้ ในขณะเดียวกันเราได้มีพันธมิตรที่เป็นอู่ซ่อมรถกว่า 10 แห่ง ที่จะเข้ามาบริการหลังการขาย เราจึงเชื่อว่าจะทำให้บริษัทมียอดขายตามเป้าหมายที่วางไว้ได้” นายฤทธี กล่าว
ด้าน นายดนุวงศ์ บุญศรี กรรมการ บริษัท แพนเทอรา มอเตอร์ส จำกัด กล่าวว่า บริษัทได้รับสิทธิ์เป็นผู้นำเข้าและเป็นตัวแทนจำหน่าย รถยี่ห้อ Bonluck หรือ BLK อย่างเป็นทางการในประเทศไทยแต่เพียงผู้เดียว ทั้งนี้รถมินิบัสยี่ห้อ Bonluck หรือ BLK รุ่น Phanthera ขนาด 19+1 ที่นั่ง มาพร้อมกับเครื่องยนต์ ทั้ง 2 ชนิด ทั้งเชื้อเพลิงดีเซล และก๊าซธรรมชาติ หรือ NGV, ขนาด 3 ลิตร กำลังสูงสุด 130 แรงม้า เกียร์ 6 สปีด และ ขนาด 4.2 ลิตร กำลังสูงสุด 140 แรงม้า เกียร์ 5 สปีด ตามลำดับ ยังออกแบบรถให้มีเอกลักษณ์เฉพาะตัวภายในห้องโดยสารกว้างขวางสะดวกสบายตลอดการเดินทาง
นอกจากนี้ยังเพียบพร้อมไปด้วยระบบความปลอดภัยที่สมบูรณ์แบบ อาทิ ติดตั้งเข็มขัดนิรภัยทุกที่นั่ง ระบบเบรก ABS (Anti-lock Braking System) ป้องกันล้อไหลลื่นระบบป้องกันล้อล็อคและลื่นไถล ประตูทางออกฉุกเฉิน 2 จุด (คือด้านบนประตูบริเวณเพดานและประตูด้านท้ายรถด้าน) ปุ่มฉุกเฉินพิเศษที่สามารถเปิดประตูออกได้ในกรณีที่เกิดเหตุ หรือ อุบัติเหตุ อุปกรณ์ภายในรถใช้วัสดุกันไฟ อีกทั้งยังมีระบบ GPS Tracking และอุปกรณ์แสดงผลความเร็ว (Speed Monitor) เพื่อควบคุมพฤติกรรมของผู้ขับขี่
ทั้งนี้ รถมินิบัสยี่ห้อ Bonluck หรือ BLK รุ่น Phanthera จะนำเข้าร่วมงาน Bus &amp; Truck 2019  ที่ไบเทคบางนา ในวันที่ 7-9 พ.ย. ตั้งแต่เวลา 10.00 – 19.00 น. พร้อมข้อเสนอพิเศษและสิทธิมากมายได้ที่บูธ H201
 